
Jäätmevaldajate registri asutamine ja pidamise kord

Määrus kehtestatakse kohaliku omavalitsuse korralduse seaduse § 6 lõike 1 ja § 22 lõike 1 punkti 7, jäätmeseaduse § 69 lõike 3 ja andmekogude seaduse § 42, 43, 44 alusel

§1. Üldsätted

(1) Halliste valla jäätmevaldajate register (edaspidi register) on kohaliku omavalitsuse register, mis asutatakse ja võetakse kasutusele eesmärgiga:

1) pidada arvestust Halliste valla haldusterritooriumil elavate või asuvate jäätmevaldajate kohta, kes on liitunud või loetakse jäätmeseaduse § 69 alusel liitunuks korraldatud olmejäätmeveoga;

2) pidada arvestust Halliste valla haldusterritooriumil korraldatud jäätmeveoga erandkorras mitteliitunud jäätmevaldajate kohta;

3) koguda andmeid ja pidada arvestust korraldatud jäätmeveo piirkondades kasutatavate jäätmemahutite ning liikuvate jäätmevoogude kohta;

4) koguda andmeid ja pidada arvestust Halliste valla haldusterritooriumil jäätmeveo eri- või ainuõigust omavate jäätmekäitlejate jäätmevoogude kohta;

5) Halliste Vallavalitsuse ametnike varustamine eelpool nimetatud informatsiooniga jäätmemajanduse üle järelevalve teostamiseks;

6) Halliste Vallavalitsuse ametnike varustamine eelpool nimetatud informatsiooniga jäätmeveo eri- või ainuõigust teostavate jäätmekäitlejate valimise, jäätmeveo teenustasude määramise ja teiste jäätmemajandusega seotud probleemide üle otsustamisel.

(2) Registri ametlik nimi on „Halliste valla  jäätmevaldajate register“.

(3) Registri pidamisel lähtutakse andmekogude seadusest, isikuandmete kaitse seadusest, avaliku teabe seadusest, käesolevast registri pidamise korrast (edaspidi kord) ning teistest riigi ning Halliste valla õigusaktidest.

(4) Registriandmetel on informatiivne tähendus.

§2. Registri pidamise organisatsiooniline struktuur

(1) Registri omanik on Halliste vald.

(2) Registri asutaja on Halliste Vallavolikogu.

(3) Halliste Vallavalitsus korraldab ja juhib registri pidamist, teostab järelvalvet registri pidamise üle ning vastutab registri pidamise seaduslikkuse eest.

(4) Registriandmeid sisestab, töötleb ja väljastab Halliste Vallavalitsuse poolt selleks volitatud isik.
§3. Registri ülesehitus ja registrisse kantavad andmed

(1) Registrit peetakse digitaalse andmekoguna, võttes aluseks rahvastikuregistri ning ehitiste ja maamaksu registrite andmed.
(2) Registri töökeeleks on eesti keel.
(3) Jäätmeveopiirkondade kohta kantakse registrisse järgnevad andmed:
1) korraldatud jäätmeveopiirkondade piirid;
2) elanike arv;
3) korrusmajade arv;
4) eramajade arv;
5) ettevõtete arv.
(4) Jäätmevaldajate kohta kantakse registrisse järgnevad andmed:
1) jäätmevaldaja juriidiline nimi;
2) jäätmevaldaja isikukood või registrikood;
3) jäätmevaldaja aadress;
4) jäätmevaldaja kontakttelefoni number;
5) elanike arv jäätmevaldaja territooriumil;
6) märge korraldatud olmejäätmeveoga liitumise kohta;
7) korraldatud olmejäätmeveoga mitteliitumise korral mitteliitunuks lugemise põhjus, mitteliitunuks olemise alg- ja lõppkuupäev, viide kohaliku omavalitsuse korraldusele jäätmevaldaja mitteliitunuks lugemise kohta ning jäätmete käitlemist kajastava kirjaliku aruande esitamise tähtaeg;
8) korraldatud olmejäätmeveoga mitteliitunuks olemise ennetähtaegse lõpetamise korral ennetähtaegse lõpetamise põhjus ning korraldatud jäätmeveoga taasliitunuks lugemise kuupäev;
9) märge eri- või ainuõigust omava jäätmekäitlejaga sõlmitud lepingu olemasolu kohta;
10) jäätmevaldaja valduses ja kasutuses olevate jäätmemahutite arv, tüübid (kogutav jäätmeliik) ja mahud;
11) jäätmevaldaja valduses ja kasutuses olevate jäätmemahutite tühjendamise sagedused;
12) jäätmevaldaja poolt käitlemisele üle antud jäätmekogused kvartalite ning aastate kaupa;
13) märkused jäätmekäitluseeskirjast kinnipidamise kohta;
14) võlgnevuse tekkimise aeg ja võlgnevuse suurus, kui jäätmevaldajal on eri- või ainuõigust omava jäätmekäitleja ees tekkinud võlgnevus ning ta ei ole seda tasunud ühe kalendrikuu jooksul alates võlgnevuse tekkest.
(5) Jäätmeveopiirkonnas eri- või ainuõigust omava jäätmekäitleja kohta kantakse registrisse järgnevad andmed:
1) nimi;
2) registrikood;
3) kontakttelefon;
4) jäätmeveomahud kuude, kvartalite ja aastate kaupa;
5) jäätmeveo eri- või ainuõiguse ennetähtaegse äravõtmise korral eri- või ainuõiguse lõppemise kuupäev ning äravõtmise põhjus.
§4. Andmete esitamine, sisestamise ja muutmise kord

(1) Korraldatud jäätmeveoga liitunud jäätmevaldajate kohta sisestab registrisse andmeid jäätmeveopiirkonnas eri- või ainuõigust omav jäätmevedaja lähtudes jäätmevaldajatega sõlmitud jäätmeveolepingutest või muudest kokkulepetest (n. suusõnaline kokkulepe/tellimus). Lepingu või mõne kokkuleppe  puudumisel sisestatakse andmed korraldatud jäätmeveo miinimum paketi kasutamise kohta („Korraldatud jäätmeveo tingimused ja kord” Lisa 2). Andmete sisestamise kohustus tekib vahetult pärast jäätmevedaja eri- või ainuõiguse kehtima hakkamist konkreetses veopiirkonnas. Jäätmeveopiirkonnas eri- või ainuõigust omav jäätmekäitleja kannab andmed eelmise kuu kohta registrisse iga kuu viimaseks kuupäevaks.
(2) Andmete esitamise eest jäätmeveo eri- või ainuõigust omavale ettevõttele tasu ei maksta.
(3) Korraldatud jäätmeveoga mitteliitunud jäätmevaldajate kohta sisestab registrisse andmeid Halliste Vallavalitsuse ametnik korraldatud jäätmeveoga mitteliitunud jäätmevaldaja poolt esitatud kirjaliku avalduse, jäätmeõiendi ning Halliste Vallavalitsuse poolt vastu võetud õigusaktide alusel. Vallavalitsuse ametnik kannab andmed registrisse 10 tööpäeva jooksul alates vastavate dokumentide esitamisest.
(4) Jäätmeveopiirkonnas eri- või ainuõigust omava jäätmekäitleja kohta sisestab registrisse andmeid Halliste Vallavalitsuse ametnik jäätmeveopiirkonnas eri- või ainuõigust omava jäätmekäitleja poolt esitatud dokumentide alusel vastavalt vajadusele.
(5) Registrisse kandmiseks andmeid esitanud jäätmevaldajad ning registrisse andmeid sisestavad jäätmekäitlejad on kohustatud tagama esitatud andmete õigsuse.
(6) Ebaõigete andmete avastamisel tuleb need koheselt parandada. Andmete parandamisel teeb andmete sisestaja vajaduse korral järelepärimise andmete õigsuse kohta andmete esitajale. Andmete esitaja on kohustatud esitama õigeid andmeid tõendava dokumendi.
(7) Registrisse kantud andmete muutmine toimub:
1) jäätmevaldaja poolt esitatud dokumentide alusel;
2) Halliste vallavalitsusele laekunud kinnistusraamatu muudatuste alusel;
3) jäätmeveoga tegeleva ettevõtte poolt esitatud dokumentide alusel.
§5. Andmete väljastamise kord

(1) Registriandmed on kasutamiseks riigi- ja kohaliku omavalitsuse asutustele ning avalik-õiguslikele juriidilistele isikutele neile seadusega või seaduse alusel antud õigusaktides sätestatud ülesannete täitmiseks ning õigustatud huvi omavatele isikutele teabe saamiseks.
(2) Registriandmed väljastatakse elektroonilisel kujul või paberkandjal. 
(3) Registrist väljastatakse andmeid Halliste Vallavalitsusele esitatud kirjaliku taotluse alusel. Taotlusesse tuleb märkida andmete saaja ja tema kontaktandmed, päringu objekt, soovitud andmed ja nende kasutamise eesmärk. 
(4) Andmete väljastaja peab registriandmete väljastamise aja, andmete saaja ja andmete koosseisu kohta arvestust.
(5) Andmete väljastamine on tasuta.
§6. Järelvalve registri pidamise üle 

(1) Järelvalvet registri pidamise üle teostavad Halliste Vallavalitsus ning isikuandmete kaitse seaduse § 34 alusel määratud riigiasutus (Andmekaitse Inspektsioon).
(2) Registri pidamise üle järelevalvet teostaval isikul on õigus tutvuda registrisse kantud andmete ja nende alusdokumentidega, saada teavet andmete andmekogust väljastamise ja andmete kasutamise kohta.
(3) Registri pidamisel puuduste avastamisel on Halliste Vallavalitsus kohustatud avastatud puudused järelvalvet teostava isiku poolt seatud tähtajaks likvideerima.
§7. Registri pidamise finantseerimine ja registri likvideerimise kord

(1) Registri asutamist ja pidamist finantseeritakse Halliste Vallavalitsuse eelarvest.
(2) Registri likvideerimise otsustab Halliste Vallavolikogu.
(3) Registri likvideerimine toimub andmekogude seadusega ja arhiiviseadusega ettenähtud korras.
§8. Rakendussätted

(1) Käesolev määrus jõustub 01.juulil 2007.a.

​​​​​​​​​​​​​Ene Maaten

Volikogu esimees

